Edessä historiallisen synkkä tulevaisuus? Vain 22 prosenttia nuorista uskoo mielekkääseen työpaikkaan

Kuvituskuva Arkisto

Riikka Jokinen

Nuoret eivät usko menestyvänsä yhtä hyvin kuin vanhempansa, selviää uudesta Pohjoismaisesta nuorisotutkimuksesta.

– Ensimmäistä kertaa historiassa seuraava sukupolvi ei koe tulevansa menestymään elämässä yhtä hyvin kuin vanhempansa. Nuorten kansalaiskokemus ei vastaa pohjoismaisen hyvinvointivaltion ideaalia tai ihannetta, tutkija Markus Keränen kertoo.

Nuorisotutkimuksen mukaan vuonna 2016 puolet nuorista uskoo oman ansiotason jäävän vanhempiensa tulotason alapuolelle, ja lähes puolet tutkimukseen osallistuneista nuorista ei koe omaavansa elämässään yhtä hyviä mahdollisuuksia kuin muilla samanikäisillä.

Vain viidennes nuorista, 22 prosenttia, kokee, että heidän on helppo saada haluamansa työpaikka. Harva nuori tietää vielä kolmekymppisyyden lähestyessäkään, mitä työtä haluaa tehdä.

Pohjoismaisessa nuorisotutkimuksessa perehdyttiin nuorten arvoihin ja kulutuskäyttäytymiseen.

Vastaajien mukaan tunnettujen henkilöiden esimerkki vaikuttaa vahvasti nuorten kulutuspäätöksiin ja muihin suuriin valintoihin.

Erityisesti Suomessa julkkisten vaikutus nuoriin on suuri verrattuna muihin Pohjoismaihin.

Nuorten kulutuksessa painaa myös mahdollisuus jäsenyyteen tai koko sisällön hankkimiseen yhdellä summalla.

Tutkimukseen vastasi yli tuhat nuorta Suomesta, Ruotsista, Norjasta ja Tanskasta. Tutkimuksen toteutti tutkimus- ja muotoilutoimisto 15/30.